C 175/13

Publicarea documentului unic modificat ca urmare a aprobării unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012

(2022/C 175/06)

Comisia Europeană a aprobat această modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

Cererea de aprobare a acestei modificări minore poate fi consultată în baza de date eAmbrosia a Comisiei.

DOCUMENT UNIC

„Sainte-Maure de Touraine”

Nr. UE: PDO-FR-0133-AM04 - 17.12.2021

DOP (X) IGP ( )

1. Denumirea

„Sainte-Maure de Touraine”

2. Statul membru sau țara terță

Franța

3. Descrierea produsului agricol sau alimentar

3.1. Tipul produsului

Clasa 1.3 — Brânză

3.2. Descrierea produsului căruia i se aplică denumirea de la punctul 1

„Sainte-Maure de Touraine” este o brânză produsă exclusiv din lapte de capră integral și crud. Este o brânză cu pastă moale obținută prin coagulare, în principal lactică, cu puțin cheag adăugat și prin intermediul unei scurgeri naturale.

În ceea ce privește aspectul exterior, brânza prezintă mucegai superficial vizibil, iar crusta sa este pudrată cu cenușă.

Gustul său este lactat, fără salinitate sau aciditate în exces, cu arome de fructe uscate și cu note vegetale, precum cea de fân. Textura sa este onctuoasă, chiar ușor umedă, și devine mai uscată, uneori sfărâmicioasă, odată cu maturarea.

În secțiune, aspectul este neted, pasta este albă sau ivorie, cu o textură omogenă și fină.

Brânza se prezintă sub forma unui butuc tronconic. Greutatea totală a substanței uscate nu trebuie să fie mai mică de 100 g per bucată de brânză.

Conținutul minim de grăsime este de 45 % din substanța uscată.

Fiecare unitate de brânză „Sainte-Maure de Touraine” este traversată de un pai de cereale gravat cel puțin cu numele denumirii și cu un cod de identificare a atelierului.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Caprele de lapte provin din rasele următoare: Alpină, Saanen, Poitevine sau din capre obținute printr-o încrucișare a acestor rase.

Cel puțin 825 kg din substanța uscată a rației totale anuale pentru fiecare capră de lapte (adică 75 %) provin din aria geografică. Anumite tipuri de hrană nu provin din aria geografică din cauza lipsei disponibilității acestora în aria respectivă (de exemplu, lucerna deshidratată).

Suprafața furajeră reprezintă o suprafață minimă egală cu 1 000 m2 pentru fiecare capră de lapte. Această suprafață corespunde suprafețelor din cadrul exploatației și/sau suprafețelor corespunzătoare achizițiilor.

Cantitatea anuală de furaje pentru fiecare capră de lapte este formată din cel puțin 550 kg de substanță uscată. Furajele provin exclusiv din aria geografică. Acestea sunt consumate în stare proaspătă, fermentate sau sub formă de fân. Cantitatea anuală de furaje fermentate este limitată la 355 kg de substanță uscată per capră. Aceasta nu poate depăși 1 kg de substanță uscată pe zi per capră de lapte. Hrana fermentată este distribuită cu fân, cu furaje verzi sau este combinată cu pășunatul.

Furajele autorizate sunt incluse într-o listă pozitivă.

Furajele suplimentare reprezintă maximum 50 % din hrana caprei de lapte, adică maximum 550 kg de substanță uscată.

Tipurile de furaje suplimentare autorizate sunt incluse într-o listă pozitivă.

3.4. Etape specifice ale producției care trebuie să se desfășoare în aria geografică delimitată

Producția de lapte și fabricarea și maturarea brânzei se efectuează în aria geografică delimitată la punctul 4.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată.

—

3.6. Norme specifice privind etichetarea produsului la care se referă denumirea înregistrată

Pe lângă mențiunile obligatorii prevăzute de reglementările referitoare la etichetarea și la prezentarea produselor alimentare, brânzeturile care beneficiază de denumirea de origine „Sainte-Maure de Touraine” sunt comercializate cu o etichetă individuală pe care figurează numele denumirii de origine „Sainte-Maure de Touraine” și simbolul DOP al Uniunii Europene în același câmp vizual.

Pe lângă mențiunile regulamentare aplicabile tuturor brânzeturilor, se interzice folosirea pe etichetă, în reclame, pe facturi și în documentele comerciale a oricăror alte calificative sau mențiuni care însoțesc respectiva denumire de origine, cu excepția mărcilor sau a denumirilor comerciale specifice.

4. Descriere concisă a delimitării ariei geografice

Toate etapele de producție se desfășoară în aria geografică al cărei perimetru include teritoriul următoarelor comune, pe baza Codului geografic oficial din 2021:

Departamentul Indre (36): Argy, Arpheuilles, Azay-le-Ferron, Buzançais, La Chapelle Orthemale, Châtillon-sur-Indre, Chezelles, Cléré-du-Bois, Clion, Écueillé, Fléré-la-Rivière, Fontgombault, Fontguenand, Frédille, Gehée, Heugnes, Jeu-Maloches, Langé, Lingé, Luçay-le-Mâle, Lurais, Lureuil, Lye, Martizay, Méobecq, Mérigny, Mézières-en-Brenne, Murs, Néons-sur-Creuse, Neuillay-les-Bois, Obterre, Palluau-sur-Indre, Paulnay, Pellevoisin, Préaux, Preuilly-la-Ville, Saint-Cyran-du-Jambot, Saint-Genou, Saint-Lactencin, Saint-Médard, Saint-Michel-en-Brenne, Sainte-Gemme, Saulnay, Sauzelles, Selles-sur-Nahon, Sougé, Tournon-Saint-Martin, Le Tranger, Valençay, Vendoeuvres, La Vernelle, Veuil, Vicq-sur-Nahon, Villedieu-sur-Indre, Villegouin, Villentrois-Faverolles, Villiers.

Departamentul Indre-et-Loire (37) în întregime

Departamentul Loir-et-Cher (41): Ambly, Angé, Artins, Authon, Averdon, Champigny-en-Beauce, La Chapelle-Vendômoise, Châteauvieux, Châtillon-sur-Cher, Chaumont-sur-Loire, Chémery, Chissay-en-Touraine, Choussy, Le Controis-en-Sologne (pentru teritoriul comunei Thenay), Couddes, Couffy, Crucheray, Les Essarts, Faverolles-sur-Cher, Françay, Gombergean, Les Hayes, Herbault, Houssay, Huisseau-en-Beauce, Lancè, Lancôme, Landes-le-Gaulois, Lavardin, Mareuil-sur-Cher, Méhers, Mesland, Meusnes, Monteaux, Monthou-sur-Cher, Montoire-sur-le-Loir, Montrichard Val de Cher, Montrouveau, Nourray, Noyers-sur-Cher, Pontlevoy, Pouillé, Prunay-Cassereau, Rilly-sur-Loire, Les Roches-l’Évêque, Saint-Aignan, Saint-Amand-Longpré, Saint-Arnoult, Saint-Cyr-duGault, Saint-Etienne-des-Guérets, Saint-Georges-sur-Cher, Saint-Gourgon, Saint-Julien-de-Chédon, Saint-Martin-des-Bois, Saint-Rimay, Saint-Romain-sur-Cher, Santenay, Sasnières, Seigy, Thenay, Thésée, Troo, Valencisse, Vallée-de-Ronsard, Vallières-les-Grandes, Valloire-sur-Cisse, Veuzin-sur-Loire, Villavard, Villechauve, Villedieu-le-Château, Villefrancoeur, Villeporcher.

Departamentul Vienne (86): Antran, Basses, Berthegon, Beuxes, Bournand, Buxeuil, Ceaux-en-Loudun, Chenevelles, Coussay-les-Bois, Dangé-Saint-Romain, Ingrandes, Leigné-les-Bois, Leigné-sur-Usseau, Lésigny, Leugny, Loudun, Mairé, Messemé, Mondion, Nueil-sous-Faye, Les Ormes, Oyré, Pleumartin, Port-de-Piles, Pouant, Prinçay, La Roche-Posay, Roiffé, Saint-Christophe, Saint-Gervais-les-Trois-Clochers, Saint-Rémy-sur-Creuse, Sammarçolles, Sérigny, Usseau, Vaux-sur-Vienne, Vellèches, Vézières, Vicq-sur-Gartempe.

Documentele cartografice care reprezintă aria geografică pot fi consultate pe site-ul web al Institutului Național pentru Origine și Calitate (Institut national de l’origine et de la qualité).

5. Legătura cu aria geografică

„Sainte-Maure de Touraine” este o brânză din lapte de capră ale cărei caracteristici principale specifice constau în forma sa de butuc alungit, traversat de un pai de cereale, în aromele sale de fructe uscate și în notele vegetale, precum cea de fân, precum și în textura sa onctuoasă care devine sfărâmicioasă odată cu maturarea. Aceste caracteristici îi sunt conferite de cunoștințele de creștere a caprelor hrănite cu furaje produse exclusiv în aria geografică, dar și de cunoștințele în ceea ce privește producția (coagul lactic, scurgere lentă, pudrarea cu cenușă și sărarea suprafeței după scoaterea din formă) și maturarea, care permit dezvoltarea unei flore de maturare caracteristice.

Aria geografică a brânzei „Sainte-Maure de Touraine” este situată la sud-vestul bazinului parizian și se extinde dincolo de vechea provincie istorică Touraine. Loara, care traversează aria de la est la vest, precum și afluenții săi conturează puternic peisajul regiunilor mici.

Peisajele cu platouri deschise pe care predomină culturile de cereale alternează cu văile, mai împădurite, unde o agricultură mai specializată a pus în valoare producții specifice (viticultură, arboricultură, creșterea animalelor, grădinărit în scopul comercializării). Terenurile argiloase și argilos-calcaroase se regăsesc și pe platouri.

Clima cu influențe oceanice, caracterizată prin ierni și veri blânde, permite cultivarea a numeroase plante furajere și cereale necesare hranei animalelor. Această influență oceanică menține o climă relativ omogenă în întreaga arie, scăzând în intensitate foarte lent către est, de-a lungul axei Loarei.

Până la jumătatea secolului al XX-lea nu existau turme de capre. În cele mai sărace gospodării rurale nu existau decât una până la trei capre. Creșterea caprelor era ocupația bunicii (sau a celei mai tinere fete, căreia bunica îi transmitea experiența sa), care îngrijea animalele, le hrănea, le mulgea și producea brânza. Laptele crud și integral era utilizat imediat după muls. Volumul unei forme de „Sainte-Maure de Touraine” corespundea volumului de lapte zilnic produs de o capră, adică aproximativ 2,5 litri de lapte pentru o bucată de brânză. Nu existau unități de producție a brânzei, operațiunile se realizau în bucătării, iar brânzeturile erau lăsate la uscat în apropierea căminului. Întrucât forma de butuc alungit face ca brânza să fie fragilă și greu de manevrat, introducerea unui pai de cereale pe direcția lungimii permite o manipulare mai ușoară.

Acest context istoric se află la baza tehnicilor de producție utilizate în prezent. Brânza este obținută prin coagularea lactică a laptelui integral și crud, cu adăugarea unei cantități mici de cheag. Coagulul este turnat în matrițe tronconice.

„Sainte-Maure de Touraine” este o brânză produsă din lapte de capră crud și integral, la care s-a adăugat puțin cheag, fiind obținută dintr-un coagul de tip lactic. Trăsăturile distinctive sunt:

— forma caracteristică, tronconică;

— pasta fină, netedă, albă spre ivoriu, omogenă,

— textura onctuoasă, care devine mai uscată și sfărâmicioasă odată cu maturarea,

— suprafața care, la sfârșitul perioadei de maturare de 10 zile, prezintă o crustă bine dezvoltată, înflorită cu mucegaiuri superficiale vizibile cu ochiul liber,

— paiul de cereale introdus pe direcția lungimii brânzei,

— gustul lactat, cu arome de fructe uscate și cu note vegetale.

Această brânză din lapte de capră își are originile pe solurile cele mai sărace din Touraine.

Prezența în aria geografică a terenurilor argiloase și argilos-calcaroase, propice producției furajere și de cereale, a favorizat o valorificare agricolă a sectoarelor celor mai sărace datorită instalării fermelor de creștere a caprinelor, cu dimensiuni reduse inițial, al căror lapte era destinat fabricării unei brânze rezervate inițial consumului familial.

Forma specială a brânzei „Sainte-Maure de Touraine” se datorează matriței, realizate inițial din răchită împletită. Volumul matriței corespunde producției zilnice de lapte a unei capre. Întrucât, din cauza formei de butuc alungit și a texturii uneori casante a pastei, brânza este mai fragilă și dificil de manevrat, introducerea unui pai de cereale pe direcția lungimii a avut inițial un scop practic, permițând o manipulare mai ușoară a brânzei, înainte de a deveni un element de identificare pentru consumatori.

Utilizarea unei forme alungite și caracteristicile unei fabricări lactice, asociate cu scurgerea lentă, adaptată ritmului muncilor de la fermă, și cu o pudrare cu cenușă și o sărare a suprafeței după scoaterea din formă, conferă brânzei o textură și o finețe a pastei, precum și un raport suprafață/volum care permite dezvoltarea, în timpul maturării, a unei flore de maturare caracteristice brânzei „Sainte-Maure de Touraine”, grație căreia brânza dobândește calitățile sale gustative și aromatice.

Trimitere la publicarea caietului de sarcini

https://info.agriculture.gouv.fr/gedei/site/bo-agri/document_administratif-0044ace0-9759-4aae-a3cf-fe706eac1395

(1) JO L 179, 19.6.2014, p. 17.